ΓΡΑΠΤΗ ΕΡΩΤΗΣΗ E-1663/97 υποβολή: Glenys Kinnock (PSE) προς την Επιτροπή (20 Μαΐου 1997)

Θέμα: Πληρωμές δυνάμει των προγραμμάτων Phare και Tacis

Δυνάμει του άρθρου 31 του Γενικού Κανονισμού για την εξυπηρέτηση συμβάσεων που χρηματοδοτούνται από τα κονδύλια των προγραμμάτων Phare/Tacis, οι όροι πληρωμής για συμβάσεις παροχής συμβουλών δυνάμει αμφοτέρων των προγραμμάτων είναι συνήθως 60 ημέρες από την ημερομηνία του τιμολογίου.

1. Ποιό ποσοστό τιμολογίων πληρώνεται τώρα εντός 60 ημερών στις ακόλουθες κατηγορίες:

- κάτω από 50.000 Ecu

- 50.001 - 250.000 Ecu

- 250.001 - 500.000 Ecu

- 500.001 - 1.000.000 Ecu

- 1.000.000 Ecu

(Ως πληρωμή εντός 60 ημερών νοείται η μεταφορά κονδυλίων στους τραπεζικούς λογαριασμούς των συμβαλλομένων εντός 60 ημερών)

2. Ποιό ποσοστό τιμολογίων πληρώνονται μόνον ύστερα από 100 ημέρες ή περισσότερες;

3. Σε ποιές ενέργειες έχει προβεί η Επιτροπή προκειμένου να διασφαλίσει ότι το 100% των πληρωμών λαμβάνουν χώρα σε λιγότερες από 60 ημέρες ή, τουλάχιστον, εντός 60 ημερών;

4. Θα μπορούσε άραγε η Επιτροπή να εξηγήσει για ποιούς λόγους, ειδικότερα δε τους τελευταίους μήνες, φαίνεται ότι έχει αυξηθεί ο αριθμός ανεξόφλητων τιμολογίων;

5. Λαμβανομένου υπόψη του γεγονότος ότι η Επιτροπή στηρίζει τις μικρομεσαίες επιχειρήσεις, δεν θα πρέπει άραγε να τροποποιηθούν οι όροι του Γενικού Κανονισμού για τα προγράμματα Phare και Tacis προκειμένου να συμπεριλάβουν τον όρο της αυτόματης πληρωμής τόκων υπερημερίας;

Απάντηση του κ. Van den Broek εξ ονόματος της Επιτροπής (7 Ιουλίου 1997)

1.-2. Οι πίνακες που αποστέλλονται απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου, δείχνουν σε αριθμούς συναλλαγών και σε χρηματικά ποσά, την κατανομή σύμφωνα με τη διαστρωμάτωση που ζητείται, των πληρωμών που καταχωρίσθηκαν από την 1η Ιανουαρίου 1997 έως τις 10 Ιουνίου 1997 στα κονδύλια Β7-5000 και Β7-5200. Πρέπει να σημειωθεί ότι οι προθεσμίες που υπολογίσθηκαν νοούνται από την ημερομηνία παραλαβής ενός τιμολογίου από την Επιτροπή έως την ημερομηνία της χρέωσης του τραπεζικού λογαριασμού της. Είναι σκόπιμο, γενικά, να προστεθούν σ' αυτή την προθεσμία δύο ή τρεις εργάσιμες ημέρες προτού τα κεφάλαια πιστωθούν στο λογαριασμό του δικαιούχου. Πρέπει να επισημάνουμε, τέλος, ότι αυτές οι στατιστικές δεν κάνουν διάκριση μεταξύ των διαφόρων τύπων χρηματοδότησης και ότι είναι πολύ πιθανόν, αφετέρου, ο αριθμός των εξοφλούμενων τιμολογίων να είναι μεγαλύτερος από τον αριθμό (3.092) των συναλλαγών, εφόσον κάθε εντολή πληρωμής μπορεί να εξοφλήσει ένα ή περισσότερα τιμολόγια.

3. Με τη νέα χρηματοδοτική δομή διαχείρισης, που δημιουργήθηκε εντός της υπεύθυνης υπηρεσίας, στο πλαίσιο του SEM 2000, θα αντιμετωπίσουν, ως προτεραιότητα, τα προβλήματα της πληρωμής. Τα μέτρα έχουν ληφθεί για να εξασφαλίσουν ότι οι πληρωμές του Phare και Tacis θα τηρήσουν το κανονικό χρονικό όριο των 60 ημερών. Το αποτέλεσμα αυτών των μέτρων θα πρέπει να παρατηρηθεί γρήγορα.

4. Τεχνικοί λόγοι σχετικά με την έγκριση των εσωτερικών κανόνων για την εκτέλεση του προϋπολογισμού του 1997, είχαν ως αποτέλεσμα καθυστερήσεις στην τελική εκκαθάριση (μεταφορά στους αναδόχους) των τιμολογίων στην αρχή του έτους. Μόλις επιλύθηκαν οι τεχνικές δυσκολίες στα μέσα του μηνός Μαρτίου, οι πληρωμές προχώρησαν κανονικά. Λόγω του γεγονότος ότι τα τιμολόγια έχουν τώρα πληρωθεί, οι καθυστερήσεις έχουν γίνει τώρα φανερές στις στατιστικές.

5. Η Επιτροπή συμφώνησε στις 10 Ιουνίου με την αρχή της καταβολής των τόκων επί τη εμφανίσει ύστερα από αδικαιολόγητη καθυστέρηση άνω των 60 ημερών στους πιστωτές που έχουν κάποια σχέση βάσει σύμβασης, η οποία σαφώς θα περιλαμβάνει τις μικρές και μεσαίες επιχειρήσεις. Αυτό το καθεστώς θα αρχίσει να ισχύει από την 1η Οκτωβρίου 1997.

Ωστόσο, θα πρέπει να γίνει αντιληπτό ότι ο σχετικός νόμος στον οποίο βασίζεται η ατομική σύμβαση γενικά προβλέπει καταβολές τόκων στην περίπτωση αδικαιολόγητων καθυστερήσεων.